[{"text_idx": "#000029", "text": "Efallai y bydd rhai ohonoch wedi fy nghlywed yn annerch y staff yn gynharach y mis hwn. Nid wyf am ailadrodd popeth a ddywedais yn yr anerchiad (gallwch wylio\u2019r fideo yma, os oes diddordeg gennych), ond mae\u2019n werth nodi ein bod ar drothwy cyfnod o ansicrwydd unwaith eto Mae\u2019r Adran Busnes, Arloesoedd a Sgiliau (BIS) yn San Steffan yn bwriadu cyhoeddi Papur Gwyrdd yn ystod yr hydref (dogfen ymgynghori sy\u2019n rhagflaenu deddfwriaeth) fydd yn nodi rhai dewisiadau ar gyfer creu Fframwaith Rhagoriaeth Addysgu (TEF) ar gyfer prifysgolion yn Lloegr. Er na fydd y cynigion hyn yn effeithio ar Gymru\u2019n uniongyrchol, bydd rhaid i ni addasu mewn rhyw ffordd i\u2019r hyn sy\u2019n digwydd dros Glawdd Offa, gan mai dyna ble mae llawer o\u2019r gystadleuaeth. Yn ddiau, bydd cynigion eraill fydd yn newid addysg uwch yn Lloegr, yn ogystal a\u0302\u2019r maes ymchwil yn y DU yn o\u0302l pob tebyg, yn effeithio\u2019n uniongyrchol arnom ni. Er enghraifft, mae\u2019n bosibl y bydd y cynghorau ymchwil yn cael eu diwygio. Ar 25 Tachwedd, bydd y canghellor George Osborne yn cyhoeddi canlyniadau\u2019r Adolygiad Cynhwysfawr o Wariant sy\u2019n cael ei gynnal ar hyn o bryd. Mae\u2019n bosibl y bydd yn arwain at ostyngiadau sylweddol yn yr arian a roddir i brifysgolion Lloegr, o ran addysgu ac ymchwil fel ei gilydd. Byddai hyn yn effeithio ar yr arian y bydd Llywodraeth Cymru yn ei gael gan San Steffan. Mae meysydd eraill sydd hefyd yn peri ansicrwydd; ni allwn ragweld canlyniadau adolygiad Diamond o ffioedd ac arian yng Nghymru eto. Mae hwn bellach wedi\u2019i uno ag adolygiad o drefniadau rheoleiddio o dan arweiniad yr Athro Ellen Hazelkorn. Nid yw canlyniadau\u2019r ymgynghoriad ynghylch trefniadau sicrhau ansawdd, o dan arweiniad Cyngor Cyllido Addysg Uwch Lloegr, wedi eu cyhoeddi eto. Mae\u2019n anodd dweud pa effaith, os o gwbl, y bydd ethol Jeremy Corbyn yn ei chael ar etholiadau\u2019r Cynulliad fis Mai nesaf. Fodd bynnag, mae arolwg barn gan ein Canolfan Llywodraethiant Cymru wedi awgrymu y bydd hwb yn y gefnogaeth ar gyfer y Blaid Lafur yng Nghymru yn o\u0302l pob golwg. Mae llawer o ffactorau amrywiol yma, a\u2019r oll sy\u2019n bendant yw y bydd newid mawr yn y sector dros y flwyddyn nesaf yn o\u0302l pob tebyg \u2013 er y bydd yn effeithio ar Loegr yn fwy nag ar Gymru \u2013 ac nid yw\u2019r rhagolygon o ran arian gan y llywodraeth yn gadarnhaol."}]